Všimli ste si záhradky plné týchto žiarivých kvetov?
Okrem toh>>o, že sú krásne, sú aj veľmi chutné. Ker má samčie a samičie kvety (samčie rastú zo stonky bez plodu cukety). Ráno kvet rozkvitne a na obed sa zavrie.
Zbierajte ich ráno okolo 9 tej. Necháte čas včielkam na ich prácu.
Neporadím vám ako pestovať cukety, ani ktoré kvety zbierať … môj pestovateľský antitalent je bez hraníc, u mňa neprežijú ani umelé kvety 🙂 .
Našťastie mám povolenie "skosiť" úrodu z dedkovej záhradky …
Rezervujte si kvalitný olivový olej priamo z talianskej farmy >> viac info
Čo s kvetmi keď ich nechceme vyprážať na raňajky?
Umyjeme ich, odrežeme piestik, roztvoríme kvet a položíme ho na mokrú servítku. Vrstvíme striedavo kvet a mokrú servítku. Vložíme do nádoby, uzatvoríme a dáme do chladničky. Vydržia čerstvé aj do večera. Pripravené na tento skvelý recept …
VYPRÁŽANÉ CUKETOVÉ KVETY
Čo budeme potrebovať …
› čerstvé cuketové kvety
› hladkú múku
› soľ
› chladené pivo
› tvrdý syr
› olej na vyprážanie
Z piva, múky a soli pripravíme hladké cesto ako na palacinky. Pivo musí byť veľmi studené. Čím chladnejšie pivo, tým chrumkavejšie cesto. Kvety obalíme v cestíčku a vyprážame na rozpálenom oleji. Môžeme do kvetov vložiť aj kúsky tvrdého syra.
A pochúťka je hotová.
Dobrú chuť!
… a ešte … pre deti som pripravila cesto s kofolou !
Do cesta môžete použiť čokoľvek perlivé a poriadne vychladené … žeby šampanské?
Zaujal vás tento recept? Vyskúšajte ďalšie pochúťky ako rybacie guličky s domácou zelerovou majonézou alebo kuracie prsia so sušenými paradajkami, citrónom a tymiánom, či skvelé ragú podľa receptu mojej 88 ročnej susedky Giuliani…
⇒ Taliansko na tanieri
Majte sa chutne a zdravo
Renáta
Milujem Taliansko, raz do roka dovážam a predávam veľmi kvalitný čerstvý extra panenský olivový olej. Napísala som pre vás podrobného sprievodcu Talianskom: Od Benátok po Assisi a zbierku talianskych receptov: Taliansko na tanieri.